Politiet etterforsker Per-Willy Amundsen etter Facebook-innlegg
Frp-politikeren vil bli kalt inn til avhør så snart som mulig. Oslo politidistrikt oppretter straffesak mot Per-Willy Amundsen etter innlegg i sosiale medier. Det skriver politiet i en pressemelding.  Politiet har mottatt fire anmeldelser fra enkeltpersoner mot Amundsen, opplyser de til VG. Det er opprettet straffesak og politiet vil etterforske saken for å se om ytringene er straffbare etter straffeloven § 185. Amundsen, som var justisminister fra 2016 til 2018, har nå status som mistenkt og vil bli kalt inn til avhør.  Mener uttalelser er rasistiske Politiinspektør Renate Myhre Medby ved Oslo politidistrikt sier til VG at anmeldelsene kom inn på mandag.  – I går møtte fire personer på politistasjonen og anmeldte ham for ytringer han har fremlagt i sosiale medier. Det går på hans uttalelser som de mener er rasistiske. Hun legger til at hun ikke vet om disse fire møtte opp sammen, og at alle fire anmeldelsene er korte. De skal derfor vurdere avhør av personene som har anmeldt for å få mer informasjon. – På bakgrunn av anmeldelsene, så har vi også sett på ytringene som Amundsen har kommet med, og tenker det er riktig å iverksette etterforskning for å avdekke om det har skjedd straffbare forhold, altså om uttalelsene anses som hatefulle ytringer. Hun understreker at det er en lav terskel for å iverksette etterforskning. Det de skal se på er altså om ytringene kan anses som hatefulle ytringer. Dette er altså ikke tatt stilling til per nå. – Vi ønsker at Amundsen skal avhøres av politiet, slik at vi kan høre mer om hvilken sammenheng og kontekst ytringene er fremsatt i. – Når skal han avhøres? – Det er ikke avtalt per nå. Så snart som mulig. Ingen har status som fornærmet i saken per tirsdag formiddag. Trakk seg etter Facebook-innlegg Amundsen har ikke besvart VGs henvendelser tirsdag ettermiddag. Hverken Frp-leder Sylvi Listhaug eller leder av Fremskrittspartiets Ungdom, Simen Velle, vil kommentere saken. – Når det nå har kommet anmeldelser, er det politiets jobb å undersøke saken. Det forventer vi at de gjør på en god måte. Utover det har vi ingen kommentar, sier Jon Helgheim, kommunikasjonssjef i Frp, til VG.  Amundsen trakk seg som leder av justiskomiteen søndag, etter å ha fått massiv kritikk etter flere kontroversielle uttalelser på sosiale medier.  Torsdag forrige uke uttrykte han sin støtte til Israel i et Facebook-innlegg, som førte til høy temperatur i kommentarfeltet. I en av kommentarene på sin egen Facebook-status skrev han:  På spørsmål fra VG om han førte liste over islamister, svarte han:  – Selvfølgelig ikke. Det overlater jeg til PST. Jeg har hverken forutsetning, interesse eller mulighet til å føre noen lister over islamister, sier Amundsen til VG. I et av innleggene fikk Amundsen følgende beskyldning: «Med Israel for Folkemord. Psykopater». Da svarte han: Samme dag skrev Amundsen en Facebook-kommentar i forbindelse med et innlegg han la ut om kvinnedagen om «radikale kvinnemennesker» som han skrev at ikke vet «opp eller ned på en penis». Innlegget ble senere slettet. I forbindelse med kvinnedagen, skrev han dette:  – Jeg har skrevet ting på Facebook i beruset tilstand, med et språkbruk som stortingsrepresentanter bør avstå fra. Det gjenspeiler ikke meg som person, skrev han i en skriftlig uttalelse til VG. Amundsen har ikke ønsket å beklage noe av det han har skrevet. Da Amundsen trakk seg fra komitéleder-vervet, mente han at han ikke har gjort noe ulovlig. 
Politiet etterforsker Frp-politiker Per-Willy Amundsen for diskriminerende og hatefulle ytringer, etter flere Facebook-innlegg.  Amundsen fikk massiv kritikk etter kontroversielle ytringer om islam og kvinnedagen før helgen.  Søndag trakk han seg som leder for justiskomiteen på Stortinget. 